<classify> MKUTANO wa 39 wa wakuu wa nchi na viongozi wa Serikali wa Nchi za Jumuiya ya Maendeleo Kusini mwa Afrika SADC, unaanza leo na utatoa nafasi kwa Rais Dk John Magufuli kukabidhiwa rasmi uenyekiti wa jumuiya, kabla ya kuhitimishwa kesho.Katika mkutano huo unaohusisha nchi wanachama 16, Rais Magufuli atashuhudiwa akipokea kijiti cha uenyekiti kutoka kwa Rais wa Namibia, Dk Hage Geingob anayemaliza muda wake. Aidha, pamoja na masuala mengine, mkutano utapokea na kuamua juu ya mapendekezo kutoka Baraza la Mawaziri wa SADC, miongoni mwake ikiwa ni uamuzi wa kufanya Kiswahili kuwa lugha rasmi ya nne.Kikao cha Baraza la Mawaziri la SADC kilichofanyika hivi karibuni, kilipitisha mapendekezo 107 ambayo ilielezwa yatawasilishwa kwenye mkutano wa wakuu wa nchi na serikali kwa ajili ya uamuzi.Baraza la Mawaziri la SADC lilifanya kikao chake chini ya uenyekiti wa Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi aliyekabidhiwa wadhifa huo kutoka kwa Naibu Waziri Mkuu na Waziri wa Uhusiano wa Kimataifa wa Namibia, Netumbo Nandi Ndaitwah.Akizungumza na waandishi wa habari baada ya kikao, Profesa Kabudi ambaye hakufafanua zaidi mapendekezo mengine, alisema SADC chini ya uenyekiti wa Tanzania, itahakikisha inaanzisha kampeni na jumuiya za kimataifa, kukubali kuondoa vikwazo vya kiuchumi dhidi ya Zimbabwe.Kuhusu ujio wa viongozi wa nchi, walitanguliwa na Rais wa Afrika Kusini, Cyril Ramaphosa aliyewasili juzi jijini Dar es Salaam kwa ziara ya kikazi ya siku mbili, ambayo jana ilimfikisha mkoani Morogoro kutembelea eneo la historia ya harakati za ukombozi la Mazimbu.Wakuu wa serikali na nchi wengine, waliwasili jana tayari kwa mkutano huo unaofanyika nchini baada ya miaka 16 tangu ulipofanyika mwaka 2003 na Tanzania kuwa Mwenyekiti wakati wa uongozi wa Rais Benjamin Mkapa. Tanzania kupitia kwa Kabudi imeainisha mambo itakayosukuma kuhakikisha yanapata mafanikio katika kipindi cha uenyekiti wake.Licha ya Kiswahili na kushinikiza Zimbabwe kuondolewa vikwazo, itaweka mkazo wa kuongeza ajira kwa vijana, itasukuma masuala ya wanawake, watoto, jinsia na afya na wanawake na afya; maendeleo ya viwanda na kuongeza kasi ya biashara ya kikanda.Tanzania ikiwa mwenyekiti wa kikao cha baraza la mawaziri sambamba na mkutano wa wakuu wa nchi utakaofanyika Jumamosi leo na Jumapili kesho, tumekuja na kaulimbiu, alisema Profesa Kabudi.Alisema kaulimbiu hiyo ni Maendeleo shirikishi kwa ajili ya maendeleo ya viwanda endelevu, kuongeza biashara ya kikanda na ajira.Alisema ilichaguliwa na Rais Magufuli na ndiyo itakayoongoza uenyejiti wa SADC mwaka huu mpaka Agosti mwakani. Aidha, mkutano huo unatarajiwa kutoa tuzo kwa waandishi wa habari, walioshinda uandishi wa habari za jumuiya.Mwenyekiti anayemaliza muda wake, Dk Geingob atakabidhi tuzo hizo kwa washindi sambamba na kwa wanafunzi washindi wa mwaka huu wa uandishi wa insha kwa shule za sekondari.Kwa mujibu wa ratiba ya shughuli za leo, baada ya kukabidhi tuzo, Dk Geingob atatoa neno kabla ya kukabidhi uenyekiti kwa Rais Magufuli, ambaye atahutubia mkutano huo wa kawaida wa wakuu wa nchi na serikali. Ratiba inaonesha baada ya wakuu wa nchi, serikali pamoja na wageni kuingia ukumbini, utaimbwa wimbo wa Taifa wa Tanzania, kisha wimbo wa SADC. Katibu Mtendaji wa Sekretarieti ya SADC, Dk Stergomena Tax atafanya utambulisho na mwenyekiti mtarajiwa wa jumuiya, Dk Magufuli atatoa neno la ukaribisho.Aidha, kutakuwa na neno kutoka kwa wageni na marais wakiwamo Katibu Mtendaji wa Umoja wa Mataifa UN, anayeshughulikia Kamisheni ya Uchumi Afrika, Dk Vera Songwe. Atafuatiwa na Rais wa Benki ya Maendeleo Afrika AfDB, Dk Akinwumi Adesina.Marais waliooneshwa kwenye ratiba kuwa watatoa neno ni wa Jamhuri ya Kidemokrasia ya Congo DRC, Felix Tshisekedi, Rais wa Madagascar, Andry Rajoelina na Rais wa Comoro, Azali Assoumani. Kwa mujibu wa taarifa iliyotolewa jana jioni, nchi zote 15 zimethibitisha ushiriki wao na viongozi wanaokuja katika mabano ni Afrika Kusini Rais, Comoro Rais, Shelisheli Rais, Angola Rais, Zambia Rais, DRC Rais, Madagascar Rais, Zimbabwe Rais, Msumbiji Rais na Namibia Rais.Nyingine ni eSwatini Waziri Mkuu, Lesotho Waziri Mkuu, Malawi Makamu wa Rais, Botswana Waziri wa Mambo ya Nje na Mauritius Waziri wa Mambo ya Nje.Kufikia jana saa 11.15 jioni, Tanzania ilikuwa tayari imewapokea Rais wa Shelisheli, Danny Faure, Rais wa Zambia, Edgar Lungu, Waziri Mkuu wa eSwatini, Ambrose Dlamini, Rais wa Angola, Joao Lourenco na Rais Tshisekedi.  <topic>: KITAIFA 